ลุ้น"เฟด"จ่อปรับดอกเบี้ยขึ้นอีก0.25%
การประชุมเฟดวันนี้ คาดว่าดอกเบี้ยจะขึ้น 0.25% กดดันเงินไหลออกตลาดเกิดใหม่ ส่วนไทยผลกระทบน้อย ทุนสำรองแข็งแกร่ง
12 มิ.ย. 2561

การประชุมเฟดวันนี้ คาดว่าดอกเบี้ยจะขึ้น 0.25% กดดันเงินไหลออกตลาดเกิดใหม่ ส่วนไทยผลกระทบน้อย ทุนสำรองแข็งแกร่ง
ผลสำรวจของบลูมเบิร์ก พบว่า ในการประชุมของคณะกรรมการนโยบายการเงิน (FOMC) ธนาคารกลางสหรัฐ (เฟด) วันที่ 12-13 มิ.ย.นี้ จะมีโอกาสขึ้นดอกเบี้ย 84% โดยจะขึ้น 0.25% และจะขึ้นอีกอย่างน้อย 1 ครั้ง ในช่วงที่เหลือของปี ซึ่งจะส่งผลให้สิ้นปี 2561 ดอกเบี้ยนโยบายจะอยู่ที่ 2.25% และน่าจะขึ้น 3 ครั้ง ในปี 2562 และ 2 ครั้ง ในปี 2563 ครั้งละ 0.25% ขึ้นไปสูงสุด 3.50% ใกล้เคียงเดือน ก.ย. ปี 2547 ก่อนที่จะเกิดปัญหาซับไพรม์
ศูนย์วิจัยกสิกรไทย คาดว่าเฟดจะขึ้นดอกเบี้ยอีก 0.25% จากระดับ 1.50-1.75% เป็น 1.75-2% หลังเศรษฐกิจสหรัฐขยายตัวแข็งแกร่ง รวมทั้งเงินเฟ้อที่ใกล้เป้าหมาย สนับสนุนนโยบายการเงินที่เป็นกลางเพื่อรักษาเสถียรภาพเศรษฐกิจระยะยาวและป้องกันการเกิดฟองสบู่
ทั้งนี้ คาดว่าจะทำให้ผลตอบแทนพันธบัตรรัฐบาลของตลาดเกิดใหม่ รวมทั้งไทยสูงขึ้น และทำให้เงินไหลออกจากประเทศที่มีพื้นฐานทางเศรษฐกิจต่างประเทศอ่อนแอ อย่าง อินเดีย อินโดนีเซีย และบราซิล ที่ทำให้ต้องขึ้นดอกเบี้ยตาม เพราะเงินทุนบางส่วนไหลกลับสู่สหรัฐ
อย่างไรก็ดี ประเทศไทยไม่มีความเสี่ยงเรื่องทุนไหลออกทันที เนื่องจากเงินทุนสำรองระหว่างประเทศสูงกว่า 2 แสนล้านดอลลาร์สหรัฐ เพียงพอชำระหนี้ต่างประเทศระยะสั้น และการไหลออกของเงินต่างประเทศจากตลาดทุนไทย
ทั้งนี้ คาดว่าคณะกรรมการนโยบายการเงิน (กนง.) ของไทยยังจะคงดอกเบี้ยนโยบายที่ 1.50% เพื่อสนับสนุนการฟื้นตัวเศรษฐกิจ เพราะยังมีสภาพคล่องส่วนเกิน 2 ล้านล้านบาท